PREDKLADACIA SPRÁVA

Návrh Vyhlášky Úradu pre reguláciu elektronických komunikácií a poštových služieb, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 286/2022 Z. z.  o národnom číslovacom pláne v znení vyhlášky č. 98/2023 Z. z. (ďalej len “návrh vyhlášky”) sa predkladá podľa § 54 ods. 14 zákona č. 452/2021 Z. z. o elektronických komunikáciách v znení neskorších predpisov (ďalej len „zákon o elektronických komunikáciách“).
Podľa § 54 ods. 14 zákona o elektronických komunikáciách  národný číslovací plán ustanoví všeobecne záväzný právny predpis, ktorý vydá úrad.
Z dôvodu zabezpečenia efektívneho využívania číslovacích zdrojov predkladateľ upravuje doposiaľ neupravené podrobnosti pri prideľovaní blokov čísel, ktoré boli odobraté, alebo bolo zrušené individuálne povolenie na ich používanie, alebo individuálne povolenie na ich používanie stratilo platnosť podľa zákona o elektronických komunikáciách. Cieľom predloženého návrhu vyhlášky je zabezpečiť kontinuitu využívania číslovacích zdrojov pridelených koncovým užívateľom ako aj zabezpečenie ich práv súvisiacich s právom prenosu čísla v návrhom vyhlášky ustanovených situáciách. Taktiež sa dopĺňa alternatíva k použitiu technickej normy tak, aby bola súladná s Nariadením Európskeho parlamentu a Rady (EÚ) č. 1025/2012 o európskej normalizácii.
Návrh vyhlášky sa netýka pôsobnosti miestnej územnej samosprávy. 

